Žiadosť o financovanie z ISPA pre projekt
„Čistiareň odpadových vôd a kanalizácia v trnavskom regióne“

Projekt Čistiareň odpadových vôd a kanalizácia v trnavskom regióne bol vypracovaný v súlade s Národným environmentálnym akčným plánom (NEAP II), Národnou stratégiou ISPA – sektor životného prostredia a bola schválená Pracovnou skupinou ISPA.

Predmetný projekt vo forme štandardnej žiadosti o financovanie z ISPA predložil minister životného prostredia SR podpredsedovi vlády pre európsku integráciu, ľudské práva a menšiny - Národnému koordinátorovi ISPA dňa 17. apríla 2003.

Súčasťou predmetnej žiadosti je podrobný technický popis projektu s jeho objektovým členením a množstvami požadovaných prác. Súčasťou žiadosti sú štúdia uskutočniteľnosti, finančná a ekonomická analýza, finančný plán, vplyv projektu na zamestnanosť a životné prostredie. 

Za implementáciu projektu bude zodpovedná Implementačná agentúra environmentálnych investičných projektov Ministerstva životného prostredia SR spolu s konečným príjemcom pomoci. 

Konečným príjemcom pomoci je Trnavská vodárenská spoločnosť, a. s..

Projektom dotknutá oblasť zahŕňa mesto Trnava a 27 priľahlých obcí, čo predstavuje 112 000 dotknutých obyvateľov. 

Celkový projekt je koncipovaný ako súbor prác, ktoré zmodernizujú a zvýšia efektívnosť systému zneškodňovania odpadových vôd v regióne v súlade s požiadavkami environmentálnej legislatívy Spoločenstva. 

Špecifické ciele projektu sú nasledovné:

-	redukcia znečistenia podzemných a povrchových vôd
-	zvýšenie počtu napojených obyvateľov na verejnú kanalizačnú sieť
-	zníženie prevádzkových nákladov prostredníctvom rekonštrukcie kanalizačnej siete v Trnave
-	zabezpečenie splnenia štandardov stanovených acquis pre obsah fosforu a dusíka vo vypúšťaných vodách
-	zvýšenie kvality a efektívnosti čistenia odpadových vôd v čistiarni odpadových vôd 
-	zlepšením kvality poskytovaných služieb čistenia a odkanalizovania odpadových vôd

Realizácia projektu prispeje k uplatňovaniu nasledovných smerníc Európskej únie:

•	2000/60/EEC rámcová smernica o vodách
•	91/271/EEC o čistení mestských odpadových vôd
•	78/689/EEC o kvalite vôd pre sladkovodné ryby
•	75/440/EEC o kvalite povrchovej vody určenej na odber pitnej vody
•	86/278/EEC o kaloch z kanalizácií

Investičné aktivity budú pozostávať z :

-	modernizácie existujúcej čistiarne odpadových vôd zameranej na dodatočnú denitrifikáciu a odstraňovanie biologického fosforu
-	rekonštrukcie a výstavby gravitačnej a tlakovej kanalizácie v oblasti pokrytej regiónom v celkovej dĺžke 178 km

Celkové rozpočtové náklady projektu 				22 167 411 €
Oprávnené náklady pre určenie výšky grantu ISPA		19 233 050 €
Požadovaný grant z ISPA						10 193 516 €
Národné spolufinancovanie (štátny rozpočet) 			  4 808 262 €
Národné spolufinancovanie (konečný príjemca)		  4 231 272 €

Požadovaný grant ISPA predstavuje 53 % oprávnených nákladov na zrealizovanie projektu.

Výška spolufinancovania bola určená na základe ekonomickej a finančnej analýzy a v súlade s pokynmi pre hospodárenie s ISPA (uznesenie vlády č. 1114/2001). 

Pri vyššie uvedenej štruktúre financovania projektu, predpokladanom každoročnom náraste cien vodného a stočného a pri zohľadnení jeho cenovej únosnosti pre obyvateľstvo je vnútorná miera finančnej návratnosti celého projektu 6,43 %.

Začiatok prác je plánovaný na september 2004, ukončenie sa plánuje v decembri 2007.

Počas fázy výstavby projektu bude priamo vytvorených 100 pracovných miest. Po ukončení výstavby projektu priamo vznikne 15 pracovných miest. Uvedené pracovné miesta sa chápu ako pracovné miesta na plný pracovný úväzok.

Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa procedúr platných pre opatrenia spolufinancované zo zdrojov EÚ.